BODOLAND रादाब, Kokrajhar, December 19: बाक्सा जिल्ला बेन्दोंनि मुसलपुर दखरा दुलाराय बर’ फरायसा आफादा दख’रानि बेन्दोंयाव गोग्लैनाय गामिनि मेलेमजिबि आरो गामिनि गावबुरा, नेहाथारि बिथांमोनखौ लानानै खुंगा 52 थि थान्दै जख’न्थाइ मेल खुंफुंदों । मुसलपुर दख’रा एबसुनि लोगो बुंथिगिरि रनन्जय बसुमतारिनि मासि लानानै सामलायनाय हाबाफारिखौ बाक्सा जिल्ला एबसुनि गाहाइ नेहाथारि नन्देस्वर बर’या बेखेवनानै होयो । बेजों लोगोसेनो दख’रा एबसुनि आफादगिरि मनजित गयारि बिथांया बे थान्दै मेलनि गेजेरजों लानाय बिथांखिफोरखौ फारियै फोरमायथिनानै होयो । थांखि बादियै बाक्सा जिल्लानि मुसलपुराव सोलोंथाइ बिथिंखौ बिटिआराव जौगाहोनाय थांखिजों UPSC आरो APSC कचिं चेन्टारखौ थाबैनो गायसंनो थाखाय सोरखारखौ खावलायो । बेजों लोगोसेनो मुसलपुर हायार सेकेन्डारीयाव मोनफ्रोमबो बिसायख’थि समाव STRONG ROOM खालामनायनि थाखाय से दाननिबो बांसिन क्लास मोननो हाया जायो जायनि थाखाय फरायसाफोरा माखासे जेंनाफोरजों भुगिनो गोनां जाबोदों बेनिखायनो मुसलपुर हायार सेकेन्डारीयाव बिसायख’थिनि , STRONG ROOM खालामनायखौ गुबुनाव लांनो नांगौ होनना दाबि खालामो । बेजों लोगोसेनो दख’रानि बेन्दोंयाव गोग्लैनाय मोनफ्रोमबो गामि आरो हाथाय बाजाराव जौ दखान होनाय, जौ फाननाय, थिर खेला फाननाय, थास जुवा बायदि समाजारि हेंथा खेलाफोरखौ बन्द’खालामनो गोख्रों थांखि लानायखौ फोरमायथियो ।